༄༅། །གསུང་ངག་རིན་པོ་ཆེའི་ཁྲིད་ཡིག་བསྡུས་པ་གསོལ་
འདེབས་ཟབ་དོན་སྙིང་པོ་བཞུགས་སོ། །
ན་མོ་གུ་རུ་རཏྣ་ཝརྡྷཱ་ཡ། བདག་དང་འགྲོ་བ་ཁམས་གསུམ་ནམ་མཁའ་ཡི༑ ༑མཐའ་དང་མཉམ་པའི་སེམས་ཅན་མ་ལུས་པ། །དུས་འདི་ནས་ནི་བྱང་ཆུབ་མ་ཐོ བ་བར། །ཕྱོགས་བཅུ་དུས་གསུམ་བདེ་གཤེགས་ཐམས་ཅད་ཀྱི༑ ༑སྐུ་གསུང་ཐུགས་དང་ཡོན་ཏན་ཕྲིན་ལས་རྣམས། །གཅིག་ཏུ་བསྡུས་པ་སངས་རྒྱས་ཀུན་གྱི་དངོས། །ཆོས་ཕུང་བརྒྱད་ཁྲི་བཞི་སྟོང་འབྱུང་བའི་གནས།༑ ༑འཕགས་པའི་དགེ་འདུན་ཀུན་གྱི་མངའ་བདག་ཆེ། །ཞེས་པའི་མཐར། དཔལ་ལྡན་རྩ་བརྒྱུད་བླ་མའི་ཚོགས་རྣམས་ལ། །སྒོ་གསུམ་གུས་པ་ཆེན་པོས་སྐྱབས་སུ་མཆི། །སྤངས་རྟོགས་མཐར་ཕྱིན་སྟོན་པ་སངས་རྒྱས་ལ༑ ༑སྒོ་གསུམ༴ །ལུང་རྟོགས་བདག་ཉིད་བསྟན་པ་དམ་ཆོས་ལ། །སྒོ་གསུམ༴ ༑རྒྱལ་སྲས་བསྟན་འཛིན་འཕགས་པའི་དགེ་འདུན་ལ། །སྒོ་གསུམ༴ ༑ཞེས་ལན་མང་དུ་བརྗོད། བླ་མ་མཆོག་དང་དཀོན་མཆོག་རིན་པོ་ཆེ༑ ༑རྣམ་པ་གསུམ་ལ་ཕྱག་འཚལ་སྐྱབས་སུ་མཆི། །ཁྱེད་ཀྱིས་བདག་དང་སེམས་ཅན་ཐམས་ཅད་ཀྱི། །ལུས་ངག་ཡིད་གསུམ་བྱིན་གྱིས་བརླབ་ཏུ་གསོལ༑ ༑བདག་བློ་ཆོས་སུ་འགྲོ་བར་བྱིན་གྱིས་རློབས། །དམ་ཆོས་ལམ་དུ་ལོངས་པར༴ ། ལམ་གྱི་འཁྲུལ་པ་ཞི་བར༴ །འཁྲུལ་སྣང་དབྱིངས་སུ་འཆར་བར༴ །ཆོས་མིན་རྣམ་རྟོག་འགག་པར༴ །བྱམས་དང་སྙིང་རྗེ་སྐྱེ་བར༴ །བྱང་ཆུབ་སེམས་གཉིས་འབྱོངས་པར༴ །མྱུར་དུ་སངས་རྒྱས་ཐོབ་པར་བྱིན་གྱིས་རློབས༑ ༑མཐོ་དམན་བར་མ་གང་དུ་སྐྱེས་གྱུར་ཀྱང་། །སྡུག་བསྔལ་འགྱུར་དང་འདུ་བྱེད་སྡུག་བསྔལ་གྱིས། ། རྒྱུན་ཆད་མེད་པར་རྟག་ཏུ་སྡུག་བསྔལ་བའི༑ ༑སྲིད་ལས་ཐར་འདོད་སྐྱེ་བར་བྱིན་གྱིས་རློབས། །རྙེད་དཀའ་དོན་ལྡན་དལ་འབྱོར་ཐོབ་དུས་འདིར། །ཚེ་འདིའི་ཕུན་ཚོགས་སྒྲུབ་ལ་མ་ཆགས་པར༑ ༑ལོང་མེད་འཆི་བ་དྲན་པའི་བརྩོན་འགྲུས་ཀྱིས། ། དམ་ཆོས་སྙིང་ནས་བསྒྲུབ་པར༴ །མི་དགེའི་ལས་ལས་སྡུག་བསྔལ་ཀུན་འབྱུང་ཞིང་། །དགེ་ལས་བདེ་བ་འབྱུང་བར་ཡིད་ཆེས་ནས། །ལུང་མ་བསྟན་ཡང་དགེ་བར་ཁ་བསྒྱུར་ཏེ༑ ༑བླང་དོར་ཚུལ་བཞིན་ནུས་པར༴ །ཐོག་མེད་དུས་ནས་བདག་གི་མ་བྱས་ཤིང་། །ཕན་མང་བཏགས་པའི་མཁའ་མཉམ་སེམས་ཅན་རྣམས། ། བདེ་བ་འདོད་དང་སྡུག་བསྔལ་བསལ་འདོད་ཀྱི། །བྱམས་དང་སྙིང་རྗེ་འབྱོངས་པར༴ །འགྲོ་ཀུན་སྲིད་པའི་མཚོ་ལས་སྒྲོལ་ནུས་པའི། །དེད་དཔོན་བླ་མེད་རྫོགས་པའི་བྱང་ཆུབ་ཆེ། །བདག་གིས་ཐོབ་ནས་འགྲོ་རྣམས་སྲིད་མཚོ་ལས༑ ༑བསྒྲལ་འདོད་སྨོན་སེམས་འབྱོངས་པར༴ །བྱང་ཆུབ་གེགས་དང་སྡུག་བསྔལ་ཀུན་གྱི་གཞི། །རང་ཉིད་གཅེས་འཛིན་འགོང་པོ་འདུལ་བའི་ཕྱིར༑ ༑བདག་གཞན་མཉམ་བརྗེའི་བྱང་སེམས་འབྱོངས་པ་དང་། ། རྒྱལ་སྲས་སྤྱོད་ལ་སློབ་པར༴ །རྣམ་རྟོག་མཚན་མ་མེད་པའི་ཞི་གནས་དང་༑ ༑བདག་མེད་གནས་ལུགས་ཤེས་པའི་ལྷག་མཐོང་གཉིས། །མི་འབྲལ་ཟུང་དུ་འབྲེལ་བའི་རྣལ་འབྱོར་གྱིས། །བདག་འཛིན་ཉོན་མོངས་ཞི་བར༴ ༑ཐུན་མོང་ལམ་གྱི་རིམ་པ་མཐར་ཕྱིན་ནས། །ཟབ་མོའི་ལམ་ལ་ངེས་པ་སྐྱེ་བ་དང་། །འབྲས་བུའི་ཡོན་ཏན་ཐོས་པས་ཡིད་སྤྲོ་སྟེ། །བརྩོན་པས་མྱུར་ལམ་ཚོལ་བར༴ །ཐེག་ཆེན་ཐུན་མོང་མིན་པའི་སྐྱབས་འགྲོ་དང་། །སྨོན་འཇུག་སེམས་བསྐྱེད་སྡོམ་པས་རྒྱུད་སྦྱངས་ཏེ། །རྒྱལ་བ་ཀུན་གྱི་བགྲོད་པ་གཅིག་པའི་ལམ། །གསང་ཆེན་ལམ་དུ་འཇུག་པར་བྱིན་གྱིས་རློབས། །ཞེས་པའི་མཐར། མ་གྱུར་འགྲོ་རྣམས་སྲིད་ལས་བསྒྲལ་བའི་ཕྱིར། །བདག་གིས་རྫོགས་པའི་བྱང་ཆུབ་འཐོབ་པར་བྱ། །དེ་ཡི་ཆེད་དུ་སངས་རྒྱས་ཀུན་གྱི་ལམ༑ ༑ཟབ་མོའི་རྣལ་འབྱོར་ཉམས་སུ་བླང་བར་བགྱི། །ཞེས་ལན་གསུམ་བརྗོད། སྤྱི་གཙུག་པདྨ་ཉི་ཟླའི་གདན་སྟེང་དུ། །དྲིན་ཅན་རྩ་བའི་བླ་མ་རྡོ་རྗེ་འཆང་། །སྐྱབས་གནས་ཀུན་འདུས་ཞབས་ལ་གསོལ་བ་འདེབས། །དབང་དང་དངོས་གྲུབ་ཐམས་ཅད་བསྩལ་དུ་གསོལ། །ལུས་ལ་བུམ་པའི་དབང་མཆོག་བསྩལ་དུ་གསོལ། །ངག་ལ་གསང་བའི་དབང་མཆོག་བསྩལ་དུ་གསོལ༑ ༑སེམས་ལ་གསུམ་པའི་དབང་མཆོག་བསྩལ་དུ་གསོལ། །རླུང་ལ་བཞི་པའི་དབང་མཆོག་བསྩལ་དུ་གསོལ། །རྣམ་དག་དབང་གི་ཆོ་ག་ལས་ཐོབ་པའི༑ ༑མཉམ་རྗེས་བཟའ་བསྲུང་མི་འབྲལ་དམ་ཚིག་རྣམས། །འབད་རྩོལ་དྲག་པོས་བསྲུང་སྡོམ་ནུས་པ་དང་། །ཉེས་ལྟུང་དྲི་མ་མེད་པར་བྱིན་གྱིས་རློབས། །གསལ་སྟོང་ཟུང་འཇུག་རྒྱུ་ཡི་ལྷན་སྐྱེས་དང་། །བསྐྱེད་རྫོགས་ཡེ་ཤེས་ལམ་གྱི་ལྷན་སྐྱེས་ཆེ། །སྤྲུལ་ཆོས་ལོངས་སྐུ་འབྲས་བུའི་ལྷན་སྐྱེས་རྣམས། །དབྱེར་མེད་ལྷན་སྐྱེས་རྟོགས་པར༴ །རྨི་ལམ་ཡུལ་གྱི་སྣང་བ་ཇི་སྙེད་པ། །སྣང་མཁན་སེམས་ལས་ལོགས་ན་མེད་པ་ལྟར། །ལས་ཉོན་བག་ཆགས་བརྟས་པས་ཕྱི་རོལ་གྱི། །སྣང་བ་སེམས་སུ་རྟོགས་པར༴ །སྒྱུ་མ་མཁན་གྱིས་སྤྲུལ་པའི་རྟ་གླང་རྣམས། །སྣང་ཙམ་ཉིད་ནས་ངོ་བོས་སྟོང་པ་ལྟར། །རང་སེམས་འཁྲུལ་པའི་སྣང་བ་སྣ་ཚོགས་པ། །སྣང་སྟོང་སྒྱུ་མར་རྟོགས་པར༴ །ས་བོན་མི་རྟག་མྱུ་གུར་འཕོ་མིན་ཡང་། །མྱུ་གུ་མི་འཆད་སྐྱེ་བར་སྣང་བ་ལྟར། །ཆོས་ཀུན་སྐྱེ་མེད་དབྱིངས་ལས་སྐྱེ་བར་སྣང་། །རྟེན་འབྲེལ་ཟབ་མོ་རྟོགས་པར༴ །ལོངས་སྤྱོད་རླབས་ཀྱི་བདེ་བ་མྱོང་བ་ལྟར། །སེམས་དང་སྒྱུ་མ་རྟེན་འབྲེལ་འགལ་མེད་དུ། ། ཉམས་སུ་མྱོང་ཡང་ཡོད་མེད་ལས་འདས་པའི། །བརྗོད་བྲལ་གནས་ལུགས་རྟོགས་པར༴ །དངོས་ཀུན་བྱེད་པོ་གཞན་མེད་སེམས་ཉིད་སྣང་། །སྣང་ཙམ་རང་སྟོང་སྣ་ཚོགས་རྐྱེན་གྱིས་སྐྱེ། །སྐྱེ་མེད་ལས་སྐྱེ་འགག་མེད་ཉམས་སུ་མྱོང་། །མྱོང་སྟོང་བརྗོད་མེད་རྟོགས་པར༴ ། འཁོར་འདས་ཚང་བ་ཀུན་གཞི་རྒྱུ་ཡི་རྒྱུད། །སྨིན་གྲོལ་ཉམས་མྱོང་ཟུང་འཇུག་ཐབས་ཀྱི་རྒྱུད། །ལྷུན་གྲུབ་གནས་གྱུར་འགལ་མེད་འབྲས་བུའི་རྒྱུད། ། དབྱེར་མེད་ལྟ་བ་རྟོགས་པར༴ །སྐུ་ཡི་རྡོ་རྗེ་སྤྲུལ་སྐུའི་ངོ་བོ་ཉིད། །སྒྲོ་འདོགས་ཡོངས་གཅོད་ཕྱི་ཡི་བླ་མ་ལ། །གསོལ་བ་འདེབས་སོ་ལུས་ལ་བུམ་དབང་སྩོལ། །བསྐྱེད་རིམ་ལམ་བཟང་གོམས་པར༴ །ངོ་བོ་ཉིད་གསུམ་ལྟ་བ་རྟོགས་པ་དང་། །འཁོར་འདས་དབྱེར་མེད་གྲུབ་མཐའ་སྙོགས་པར་ཤོག ། ཚེ་འདིར་གྲུབ་མཐའ་སྙོགས་པར་མ་ནུས་ན། །གོང་ནས་གོང་དུ་འཕོ་བ་ཐེབས་པར་ཤོག །གལ་ཏེ་འཕོ་བའི་རྣལ་འབྱོར་མ་ཐེབས་ན། །ལྷ་སེམས་དབྱེར་མེད་བར་དོའི་གདམས་ངག་ལ། །བརྟེན་ནས་རིག་འཛིན་མཁའ་སྤྱོད་སོགས་གྲུབ་སྟེ། ། སྤྲུལ་སྐུ་མངོན་དུ་འགྱུར་བར༴ །གསུང་གི་རྡོ་རྗེ་ལོངས་སྐུའི་ངོ་བོ་ཉིད། །རང་བྱུང་སྟོན་མཛད་ནང་གི་བླ་མ་ལ། །གསོལ་བ་འདེབས་སོ་ངག་ལ་གསང་དབང་སྩོལ། ། གཏུམ་མོའི་ལམ་བཟང་གོམས་པར༴ །རང་བྱུང་རྣམ་བཞིའི་ལྟ་བ་རྟོགས་པ་དང་། །མ་འདྲེས་ཡོངས་རྫོགས་གྲུབ་མཐའ་སྙོགས་པར་ཤོག །ཚེ་འདིར་གྲུབ་མཐའ་སྙོགས་པར་མ་ནུས་ན༑༑འོད་གསལ་དབྱིངས་སུ་འཕོ་བ་ཐེབས་པར་ཤོག །གལ་ཏེ་འཕོ་བའི་རྣལ་འབྱོར་མ་ཐེབས་ན། །གསལ་ལ་རྟོག་མེད་བར་དོའི་གདམས་ངག་ལ༑༑བརྟེན་ནས་རིག་འཛིན་མཁའ་སྤྱོད་སོགས་གྲུབ་སྟེ། །ལོངས་སྐུ་མངོན་དུ་འགྱུར་བར༴ །ཐུགས་ཀྱི་རྡོ་རྗེ་ཆོས་སྐུའི་ངོ་བོ་ཉིད། །ལྷན་སྐྱེས་སྟོན་མཛད་གསང་བའི་བླ་མ་ལ། །གསོལ་བ་འདེབས་སོ་སེམས་ལ་གསུམ་པ་སྩོལ༑ ༑ཕོ་ཉའི་ལམ་བཟང་གོམས་པར༴ །ལྷན་སྐྱེས་དགའ་བཞིའི་ལྟ་བ་རྟོགས་པ་དང་། ། བདེ་སྟོང་ཆུང་ངུའི་གྲུབ་མཐའ་སྙོགས་པར་ཤོག །ཚེ་འདིར་གྲུབ་མཐའ་སྙོགས་པར་མ་ནུས་ན། །རྡོར་སེམས་འབྱོན་པའི་འཕོ་བ་ཐེབས་པར་ཤོག །གལ་ཏེ་འཕོ་བའི་རྣལ་འབྱོར་མ་ཐེབས་ན། །ལྷན་སྐྱེས་བདེ་བ་བར་དོའི་གདམས་ངག་ལ། ། བརྟེན་ནས་རིག་འཛིན་མཁའ་སྤྱོད་སོགས་གྲུབ་སྟེ། །ཆོས་སྐུ་མངོན་དུ་འགྱུར་བར༴ །སྙིང་པོའི་རྡོ་རྗེ་ངོ་བོ་ཉིད་སྐུ་དངོས། །དེ་ཉིད་སྟོན་མཛད་མཐར་ཐུག་བླ་མ་ལ། །གསོལ་བ་འདེབས་སོ་རླུང་ལ་བཞི་པ་སྩོལ། །རྦ་རླབས་ལམ་བཟང་གོམས་པར༴ །ཤིན་ཏུ་རྣམ་དག་ལྟ་བ་རྟོགས་པ་དང་། །བདེ་སྟོང་ཆེན་པོའི་གྲུབ་མཐའ་སྙོགས་པར་ཤོག །ཚེ་འདིའི་གྲུབ་མཐའ་སྙོགས་པར་མ་ནུས་ན། །ཕྱག་ཆེན་ལམ་ནས་འཕོ་བ་ཐེབས་པར་ཤོག །གལ་ཏེ་འཕོ་བའི་རྣལ་འབྱོར་མ་ཐེབས་ན། །བདེ་སྟོང་མཆོག་ཡེ་བར་དོའི་གདམས་ངག་ལ། །བརྟེན་ནས་རིག་འཛིན་མཁའ་སྤྱོད་སོགས་གྲུབ་སྟེ། །བདེ་ཀུན་མངོན་དུ་འགྱུར་བར༴ །མདོར་ན་རྟེན་དང་བརྟེན་པ་གནས་གྱུར་གྱི། །སྐུ་ལྔ་ལྷུན་གྲུབ་ཟུང་འཇུག་རྡོ་རྗེ་འཆང་། །ཆེ་བ་སུམ་ལྡན་བདག་གིས་ལེགས་ཐོབ་ནས། །མཁའ་མཉམ་འགྲོ་ལ་ཆོས་འཁོར་བསྐོར་བར་ཤོག །འགྲོ་ཀུན་ངེས་འབྱུང་ཚུལ་ཁྲིམས་རྣམ་དག་ཅིང་། །བརྩེ་དང་བྱང་སེམས་གཉིས་སུ་མེད་བློ་ལྡན། །གསང་ཆེན་ལམ་གྱི་རིམ་པ་མཐར་ཕྱིན་ཏེ། །སྐུ་དང་ཡེ་ཤེས་ཕྲིན་ལས་རྒྱས་པར་ཤོག། །།ཅེས་གསུང་ངག་རིན་པོ་ཆེའི་དམིགས་རིམ་དང་མཐུན་པའི་གསོལ་འདེབས་ཟབ་དོན་སྙིང་པོ་ཞེས་བྱ་བ། ཁྲིད་ཡིག་བསྡུས་པ་འདི་ཡང་རྗེ་བཙུན་བླ་མ་རྣམས་ཀྱི་བྲན་དུ་གྱུར་པ་དཀོན་མཆོག་ལྷུན་གྲུབ་ཀྱིས་ཨེ་ཝཾ་ཆོས་ལྡན་དུ་སྦྱར་བའོ།། ། །